Diari Oficial de la Generalitat Valenciana


Sumari del DOGV 6259, del 04-05-2010 (2010/4923)

RESOLUCIÓ de 29 d'abril de 2010, de la Direcció General d'Administració Autonòmica, per la qual es convoca el concurs general de trasllats número 58/2010-L, per a la provisió de llocs de treball de naturalesa laboral, grup D, amb mobilitat horitzontal.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6259

Data del DOGV
:   04-05-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/4923


Data del document
:   29-04-2010

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 29 d'abril de 2010, de la Direcció General d'Administració Autonòmica, per la qual es convoca el concurs general de trasllats número 58/2010-L, per a la provisió de llocs de treball de naturalesa laboral, grup D, amb mobilitat horitzontal.
[2010/4923]
Actualment hi ha en l'administració del Consell, llocs de treball de naturalesa laboral, grup D, de diverses categories, assenyalats en l'annex II d'aquesta resolució, la forma de provisió dels quals és el concurs i que, inclosos en les relacions de llocs de treball vigents, aprovades per la Resolució d'aquesta direcció general de 10 de desembre de 2009 (DOCV número 6163, d'11.12.2009), es troben vacants, per la qual cosa procedeix a la seua provisió amb destinació definitiva.
Aquesta Resolució es dicta de conformitat amb el que disposa l'article 8 del II Conveni Col·lectiu del Personal Laboral al Servei de l'Administració Autonòmica Valenciana i els acords de la CIVE de 26 d'abril de 2005, publicat per la Resolució de 4 de maig de 2005, de la Direcció General de Treball i Seguretat Laboral (DOCV número 5012, de 24 de maig de 2005), i de 27 de desembre de 2007, publicat per la Resolució de 30 de gener de 2007, de la Direcció General de Treball i Seguretat Laboral (DOCV número 5479, de 28 de març de 2007), l'article 20 i concordants del Decret Legislatiu, de 24 d'octubre de 1995, pel qual s'aprova el Text Refós de la Llei de la Funció Pública Valenciana; així com amb els articles 19 a 25 del Reglament de Selecció, Provisió de Llocs de Treball i Carrera Administrativa, aprovat pel Decret número 33/1999, de 9 de març, del Consell, per tal de possibilitar l'obtenció d'un lloc de treball corresponent a una altra categoria professional, amb destinació definitiva i per mitjà de concurs, a través de la denominada mobilitat horitzontal, prevista en el mencionat article 8 del II Conveni Col·lectiu.
Per tant, fent ús de les atribucions que confereix a aquesta Direcció General l'apartat 3, de l'article 18, del ja esmentat Reglament de Selecció, Provisió de Llocs de Treball i Carrera Administrativa, així com l'article 14 del Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, resolc:
Primer
Convocar Concurs General, per a la provisió amb mobilitat horitzontal, dels llocs de treball de naturalesa laboral, grup D, que es relacionen en l'annex II de la present Resolució, el qual es desenrotllarà d'acord amb les bases següents:
Primera. Persones participants
Per a participar en la present convocatòria caldrà estar en possessió dels requisits exigits en la classificació del lloc de treball a què es concorre, i la resta de previstos en la normativa vigent, i mantindre'ls durant tot el procediment, fins al dia de la presa de possessió. La participació en el Concurs pot tindre caràcter voluntari o forçós:
A) Podrà participar amb caràcter voluntari:
El personal contractat laboral fix al servei de l'administració del Consell, de les categories professionals compreses en el grup D de titulació.
El personal amb destinació definitiva haurà d'haver romàs un mínim de dos anys en el seu lloc de treball per a poder participar en aquest Concurs, llevat dels supòsits assenyalats en l'apartat 6 de l'article 20, del Text Refós de la Llei de Funció Pública Valenciana.
El personal en excedència voluntària, per interés particular, haurà d'haver romàs un mínim de dos anys en tal situació, d'acord amb el que disposa l'apartat a), de l'article 10, del II Conveni Col·lectiu del Personal Laboral.
B) Participarà amb caràcter forçós:
1. El personal contractat laboral fix del grup D, en situació d'excedència forçosa, que no tinga reserva de lloc, així com el declarat suspens, sempre que haja complit el període de suspensió.
Si no participa en aquest concurs de mèrits, el personal indicat serà declarat en la situació d'excedència voluntària.
2. El personal contractat laboral fix del grup D, adscrit provisionalment a algun dels llocs convocats per a la seua provisió en aquesta resolució. Aquest personal haurà de sol·licitar, almenys, el lloc que ocupa provisionalment.
En el cas que no resulte adjudicatari d'algun dels llocs de treball convocats i el que ocupava provisionalment fora adjudicat en aquest concurs, quedarà sense destinació i a disposició de la sotssecretaria de la respectiva conselleria.
Segona. Presentació de sol·licituds
Les sol·licituds de participació en aquesta convocatòria es presentaran segons el model normalitzat que es facilitarà a les oficines públiques indicades en l'annex I d'aquesta resolució. Juntament amb aquesta, hauran de presentar el model de sol·licitud de destinació, en què faran constar els llocs de treball convocats als quals concorren i acreditar els mèrits que al·leguen, de conformitat amb el que estableix la base següent.
Les dites sol·licituds es presentaran en el termini de 15 dies hàbils, comptadors des de l'endemà de la publicació d'aquesta resolució en el Diari Oficial de la Comunitat Valenciana, al Registre de la Conselleria de Justícia i Administracions Públiques, als corresponents registres dels serveis centrals i territorials de les distintes conselleries o en qualsevol de les oficines públiques a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Tercera. Acreditació de mèrits
S'entendran al·legats i acreditats els mèrits que consten anotats al Registre de Personal de la Generalitat i que hagen de valorar-se d'acord amb la convocatòria, sense necessitat d'aportar la documentació acreditativa corresponent.
No obstant això, els actes administratius i resolucions només podran ser valorats quan s'haja practicat la corresponent anotació en l'esmentat registre, abans de la finalització del termini de presentació d'instàncies, de conformitat amb el que disposa l'article 3.2 del Decret 60/1986, de 19 de maig, del Consell, pel qual s'implanta el Registre de Personal de la Generalitat i es regula el seu funcionament.
Els mèrits que no consten anotats hauran de ser acreditats a través de l'aportació de còpia acarada de la documentació corresponent, abans de la finalització del termini de presentació de sol·licituds. Per tal de facilitar la gestió del procediment, la dita documentació haurà de presentar-se en el mateix orde en què estan assenyalats els apartats del barem indicat en la base cinquena.
Quarta. Llocs de treball a sol·licitar
A) El personal que participe amb caràcter voluntari podrà sol·licitar, per orde de preferència, els llocs de treball assenyalats en l'annex II, per als quals complisca els requisits exigits.
B) El personal que participe amb caràcter obligatori, citat en la base primera, apartat B.1, haurà de sol·licitar, per orde de preferència, tots els llocs de treball assenyalats en l'annex II, per als quals complisca amb els requisits exigits.
C) El personal que participe amb caràcter obligatori, citat en la base primera, apartat B.2, haurà de sol·licitar, almenys, el lloc de treball que ocupa provisionalment.
Cinquena. Barem de mèrits
1. De conformitat amb el que disposa l'Orde de 20 de gener de 2000, del conseller de Justícia i Administracions Públiques, per la qual s'aproven els barems generals d'aplicació als concursos de mèrits per a la provisió de llocs de treball, la valoració dels mèrits es realitzarà de la manera següent:
A) Antiguitat
Es valorarà a raó de 0,05 punts per cada mes complet de serveis en actiu en les distintes administracions públiques, fins a un màxim de 9 punts. A aquests efectes, també es computaran els serveis reconeguts a l'empara del que disposa la Llei 70/1978, de 26 de desembre, de Reconeixement dels Serveis Previs en l'administració Pública.
B) Formació
1. Titulacions acadèmiques:
Per qualsevol títol acadèmic oficial, d'igual o superior nivell, a l'exigit per a pertànyer al respectiu grup de titulació, exclòs el que va servir per a això: 1,5 punts per títol, fins a un màxim de 3 punts. Només es puntuaran els títols de major nivell, i s'hi entendran compreses aquelles altres titulacions necessàriament prèvies per a l'obtenció del nivell superior.
La possessió de titulacions acadèmiques no es presumirà en cap cas, per la qual cosa l'al·legació de titulacions de nivell superior no comportarà que es tinguen en compte les de nivell inferior, ni tan sols la que va servir per a accedir al respectiu grup de titulació.
En conseqüència, per tal de facilitar l'adequada gestió del procediment, i a fi de realitzar una correcta valoració d'aquest apartat, i sense perjudici del que disposen les bases tercera i setena d'aquesta convocatòria, les persones interessades hauran d'acreditar la totalitat de les titulacions que hagen de tindre's en compte.
2. Cursos de formació i perfeccionament:
Es valoraran els cursos de formació i perfeccionament, cursats o impartits per les persones interessades, de duració igual o superior a 15 hores, que hagen estat convocats o homologats per qualsevol centre o organisme oficial de formació de personal empleat públic, fins a un màxim de 3 punts, d'acord amb l'escala següent:
a) Cursos de 100 o més hores: 2,00 punts.
b) Cursos de 75 o més hores: 1,50 punts.
c) Cursos de 50 o més hores: 1,00 punts.
d) Cursos de 25 o més hores: 0,50 punts.
e) Cursos de 15 o més hores: 0,20 punts.
En cap cas no es puntuaran en aquest subapartat, ni en l'anterior, els cursos de valencià i d'idiomes, els cursos pertanyents a una carrera universitària, els cursos de doctorat i els dels diferents instituts de les universitats, quan formen part del pla d'estudis del centre, així com els cursos derivats de procediments selectius o de promoció interna, els derivats de plans d'ocupació o de procediments d'adaptació del règim jurídic del personal a la naturalesa dels llocs que s'ocupa.
Respecte als cursos impartits, aquests seran valorats una sola vegada, i no seran susceptibles de ser valorades successives edicions d'un mateix curs.
3. Coneixement del valencià:
El coneixement del valencià es valorarà fins a un màxim de 3 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, segons l'escala següent:
a) Coneixement oral: 0,75 punts.
b) Grau elemental: 1 punt.
c) Grau mitjà: 2 punts.
d) Grau superior: 3 punts.
En cap cas no podrà valorar-se l'acreditació de diversos nivells de coneixement, i es puntuarà exclusivament el nivell més alt dels al·legats.
4) Idiomes comunitaris:
El coneixement d'idiomes comunitaris es valorarà, fins a un màxim de 2 punts, a raó de 0,40 punts per curs o la seua equivalència, si es tracta de cicles d'escola oficial d'idiomes, així com de 0,40 punts per cada 12 crèdits d'idioma comunitari, corresponents a títol oficial expedit per una universitat de llicenciatura en les distintes filologies, o de mestre en l'especialitat de llengua estrangera, sempre que no es tracte del títol que es va tindre en compte en l'accés i no haja estat ja valorat en l'apartat de formació.
La puntuació màxima possible a obtindre en aquest apartat B serà, en conseqüència, d'11 punts.
C) Mèrits específics
Es valorarà l'exercici com a personal contractat fix de l'administració del Consell de la Generalitat de llocs de treball de l'administració del Consell, de la mateixa categoria professional al del lloc a què es concorre, a raó de 0,20 punts per mes complet, fins a un màxim de 3 punts.
2. La puntuació màxima possible a obtindre per tots els apartats serà de 23 punts.
Sisena. Puntuació mínima
Per a l'adjudicació d'un lloc de treball hi caldrà aconseguir un mínim de 2,30 punts.
Setena. Valoració dels mèrits.
Únicament es tindran en compte els mèrits obtinguts, al·legats i acreditats de conformitat amb la base tercera abans de finalitzar el termini de presentació de sol·licituds de participació en aquesta convocatòria.
Els mèrits seran valorats per una comissió de valoració, la composició de la qual s'indica en l'apartat segon d'aquesta resolució.
Vuitena. Adjudicació de destinacions
Els llocs de treball s'adjudicaran segons l'orde de puntuació obtinguda per aplicació del barem previst en la base cinquena, sense perjudici del que disposa l'article 8.A.1 del conveni col·lectiu d'aplicació.
En cas d'empat en la puntuació obtinguda, els llocs de treball s'adjudicaran segons el següent orde de prelació:
1r. Concurs de personal fix en actiu, de la mateixa categoria.
2n. Mobilitat horitzontal de personal fix en actiu, del mateix subgrup.
3r. Reingrés de personal en excedència voluntària, de la mateixa categoria.
4t. Mobilitat horitzontal de personal laboral fix d'altres subgrups, del mateix grup de titulació.
Per a determinar l'orde de prelació entre els subgrups i entre les distintes categories d'un mateix subgrup, s'atendrà l'orde en què estan relacionats en el conveni col·lectiu vigent i en els Acords de la CIVE de 26 d'abril de 2005, i de 27 de desembre de 2007, sobre actualització de subgrups i categories professionals.
Si, malgrat el que s'ha establit anteriorment, persisteix l'empat, s'adjudicarà el lloc de treball a qui haja obtingut major puntuació en l'apartat de formació; si l'esmentada puntuació és també igual, es considerarà l'obtinguda en l'apartat d'antiguitat i, posteriorment, la puntuació dels mèrits específics. Si persisteix l'empat, s'adjudicarà per sorteig.
Novena. Resolució del concurs
La comissió de valoració, immediatament abans de redactar la proposta de resolució, posarà de manifest a les persones interessades les puntuacions assignades en les distintes fases de valoració del concurs, per mitjà de la publicació corresponent al tauler d'anuncis dels serveis centrals de la Conselleria de Justícia i Administracions Públiques (carrer Miquelet, número 5, de València), i als taulers d'anuncis de les direccions territorials de l'esmentada conselleria a Alacant (rambla Méndez Núñez, número 41, Torre Generalitat) i a Castelló (carrer Major, número 78). En l'anunci corresponent es concedirà un termini de 10 dies hàbils, comptadors des de 'endemà de la seua exposició, perquè les persones interessades puguen al·legar i, si fa al cas, justificar el que estimen pertinent davant de la comissió de valoració.
Així mateix, s'inserirà en la pàgina web de la Generalitat, , opció PROP, Ocupació Pública, amb efecte exclusivament informatiu.
Transcorregut el dit termini, la comissió de valoració resoldrà les al·legacions presentades i elevarà la proposta d'adjudicació a la Direcció General d'Administració Autonòmica per a la resolució del concurs i publicació en el Diari Oficial de la Comunitat Valenciana, i servirà l'esmentada publicació de notificació a les persones interessades.
Deu. Termini de resolució
Aquest concurs serà resolt per la Direcció General d'Administració Autonòmica, de la Conselleria de Justícia i Administracions Públiques, en un termini no superior a sis mesos, comptador des de l'endemà a aquell en què finalitze el termini de presentació de sol·licituds de participació.
Onze. Desistiment, renúncia i sol·licitud condicionada
1. Desistiment: el personal que participe voluntàriament en aquest concurs de mèrits podrà desistir de la seua petició dins del termini de presentació d'instàncies. Transcorregut el termini indicat, no cabrà el desistiment, per la qual cosa el personal participant quedarà vinculat a la seua sol·licitud i al resultat del procediment.
2. Renúncia: no produirà cap efecte la renúncia al lloc de treball adjudicat en aquest concurs llevat que, amb anterioritat a la finalització del termini de presa de possessió, excloses les pròrrogues que eventualment s'acorden, s'obtinga un altre lloc de treball per resolució d'una altra convocatòria concurrent, tant de concurs com de lliure designació. En aquest cas, es podrà optar per un dels llocs de treball adjudicats, per mitjà d'un escrit dirigit a la Direcció General d'Administració Autonòmica, i s'entendrà que renúncia a la resta de llocs de treball adjudicats en la resta de convocatòries.
A aquests efectes, s'entén que dos convocatòries són concurrents quan en la data de finalització del termini de presentació d'instàncies d'una d'aquestes, no s'haguera publicat la resolució d'adjudicació d'una altra.
3. Sol·licitud condicionada: d'acord amb el que preveu l'apartat 3 de l'article 23 del Reglament de Selecció, Provisió de Llocs de Treball i Carrera Administrativa, per raons de convivència, que hauran de quedar acreditades en l'expedient, els qui participen en el concurs podran condicionar les seues respectives peticions de vacants per a determinat municipi, al fet de que també obtinguen destinació en aquest concurs i en el mateix municipi, les persones concursants amb els qui convisquen. En el supòsit d'unions de fet, la convivència haurà d'acreditar-se per mitjà de certificat de la inscripció al Registre d'Unions de Fet de la Comunitat Valenciana o en qualsevol altre registre oficial d'unions de fet.
La sol·licitud condicionada d'un o més llocs de treball ha de formular-se necessàriament de mode exprés, en la instància de participació en el concurs, amb identificació de la persona i municipi de destinació a què es condiciona la sol·licitud. Quan aquests no puguen obtindre destinació en el mateix municipi a què hagen condicionat la seua petició, es considerà que en desisteix, sense perjudici del que procedisca respecte d'altres peticions de destinació que hagen pogut formular.
Dotze. Cessaments i preses de possessió
En la resolució d'adjudicació del concurs s'indicarà allò que corresponga en relació amb el cessament i presa de possessió en els llocs de treball que hagen de formalitzar-se, com a conseqüència de les adjudicacions.
Tretze. Curs d'adaptació
El personal que amb motiu de la resolució del present concurs obtinga un destinació corresponent a categoria professional diferent de la de pertinença, haurà de superar un curs d'adaptació, el contingut del qual, atenent l'especialització dels llocs de treball a proveir, es determinarà per la Direcció General d'Administració Autonòmica.
En la convocatòria del curs d'adaptació podrà establir-se l'exempció de superar part o la totalitat de les matèries incloses, a les persones participants que ja hagueren acreditat el seu coneixement, per mitjà de la superació de proves selectives convocades per la Direcció General d'Administració Autonòmica.
Segon
La comissió de valoració d'aquest Concurs estarà composta pels membres següents:
Titulars
Presidenta: Amparo Alapont Navarro, Conselleria de Agricultura, Pesca i Alimentació.
Vocals:
- Gloria Sevilla Díaz, Conselleria de Benestar Social.
- Josefa Ballester Martínez, Conselleria d'Educació.
- Julián Paz Sánchez de León, Conselleria d'Infraestructures i Transports.
- Áurea Matilla Malmierca, Conselleria de Medi Ambient, Aigua, Urbanisme i Habitatge.
- Un representant del Sindicat CCOO.
- Un representant del Sindicat UGT.
- Un representant del Sindicat CSIF.
Vocal secretària:
- M.ª Carmen Escribano Gómez, Conselleria de Justícia i Administracions Públiques.
Suplents
Presidenta: Amparo Senent López, Conselleria de Benestar Social.
Vocals:
- Silvia Gris Marí, Conselleria de Benestar Social.
- Amparo Cañete Andreu, Conselleria d'Educació.
- Rosa M.ª Muñoz Segura, Conselleria d'Infraestructures i Transports.
- Blas Abarca Cortés, Presidència de la Generalitat.
- Un representant del Sindicat CCOO.
- Un representant del Sindicat UGT.
- Un representant del Sindicat CSIF.
Vocal secretari:
- Eduardo Roig Roig, Conselleria de Justícia i Administracions Públiques.
La comissió de valoració podrà sol·licitar de la Direcció General d'Administració Autonòmica la designació d'experts o expertes per a prestar assessorament, que actuaran amb veu però sense vot.
El funcionament de la comissió de valoració s'ajustarà al que preveu el Reglament de Selecció, Provisió de Llocs de Treball i Carrera Administrativa del Personal, comprés en l'àmbit d'aplicació del Text Refós de la Llei de la Funció Pública Valenciana, i al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.
Tercer
Aquesta resolució posa fi a la via administrativa. I de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com amb els articles 8, 14.2 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, les persones interessades podran interposar recurs de reposició, amb caràcter potestatiu, davant de l'òrgan que l'ha dictada, en el termini d'un mes, comptador des de l'endemà de la seua publicació. Alternativament, si no es recorre en reposició, podrà interposar-se recurs contenciós administratiu davant del Jutjat del Contenciós Administratiu de la ciutat de València, en el termini de dos mesos, comptadors des de l'endemà de la publicació d'aquesta resolució.
València, 29 d'abril de 2010.- La directora general d'Administració Autonòmica: Carmela Cots Soler.
ANNEX I
Oficines públiques
Alacant
Direcció Territorial de la Conselleria de Justícia i Administracions Públiques,
Rambla Méndez Núñez, número 41, 3ª (Torre Generalitat)
03704 Alacant
Telèfon: 453 721 775.
Fax: 305 660 335.
Telèfon Prop 012
(361 962 584 per a telefonades des de fora de la Comunitat Valenciana)
Castelló
Direcció Territorial de la Conselleria de Justícia i Administracions Públiques
Carrer Major, número 78
12926 Castelló de la Plana
Telèfon: 834 488 315.
Fax: 406 368 774.
Telèfon Prop 012
(563 673 289 per a telefonades des de fora de la Comunitat Valenciana)
València
Conselleria de Justícia i Administracions Públiques
Oficina Prop
Carrer Sant Calze, número 2
46595 València
Telèfon Prop 012
(504 887 394 per a telefonades des de fora de la Comunitat Valenciana)